Η+αναγκαιότητα+της+υλοποίησης+προγράμματος+για+τη+χρήση+ΑΠΕ

"Ενεργειακή Πολιτική για την Ευρώπη". Με την ονομασία αυτή, η μακρόχρονη προσπάθεια της Ευρωπαϊκής Επιτροπής για τη δημιουργία μιας ενιαίας ενεργειακής πολιτικής πήρε, μετά από απόφαση των ηγετών της Ευρωπαϊκής Ένωσης στη Συνάντηση Κορυφής της 8ης Μαρτίου 2007, τη μορφή ενός καθορισμένου και συνολικού Σχεδίου Δράσης. Ενός σχεδίου που θα σταθεί απέναντι στην επιτακτική και αδιαπραγμάτευτη πλέον ανάγκη για προστασία του περιβάλλοντος και θα οδηγήσει σε ένα καλύτερο μέλλον. Σήμερα, η Ελλάδα δεσμεύεται απέναντι στη νέα Ευρωπαϊκή Ενεργειακή Πολιτική και απαντά στο ενεργειακό πρόβλημα με ενέργειες που: (α) θα μειώσουν την εξάρτηση της χώρας μας από συμβατικούς ενεργειακούς πόρους, (β) θα ενισχύσουν τον ενεργειακό μας εφοδιασμό με πρακτικά ανεξάντλητες, εγχώριες πηγές, (γ) θα μας οδηγήσουν σε ένα πιο ισορροπημένο ενεργειακό ισοζύγιο και (δ) θα συμβάλλουν αποφασιστικά στην προστασία του περιβάλλοντος.

Με αυτό ως στόχο, στο πλαίσιο της ενεργειακής πολιτικής στην Ελλάδα,θα πρέπει να δοθεί ώθηση σε προγράμματα για την αξιοποίηση των ανανεώσιμων πηγών ενέργειας, όπως: (α) η ηλιακή ενέργεια, η οποία αξιοποιείται μέσω τεχνολογιών που εκμεταλλεύονται άμεσα την ηλιακή ακτινοβολία, (β) η αιολική ενέργεια, η οποία στηρίζεται στην εκμετάλλευση της κινητικής ενέργειας των ανέμων, (γ) η γεωθερμική ενέργεια, μέσω της οποίας αξιοποιούνται τα θερμά νερά ή/και οι ατμοί που υπάρχουν σε υπόγειους ταμιευτήρες της γης, (δ) η βιομάζα, δηλαδή η ενέργεια που πηγάζει από την αξιοποίηση του βιοαποικοδομήσιμου κλάσματος κάθε υλικού που προέρχεται άμεσα ή έμμεσα από το φυτικό ή ζωικό κόσμο, (ε) η υδροηλεκτρική ενέργεια, η οποία στηρίζεται στην εκμετάλλευση της μηχανικής ενέργειας του νερού και της μετατροπής της σε ηλεκτρική ενέργεια με τη βοήθεια στροβίλων και ηλεκτρογεννητριών.

Η προώθηση των Ανανεώσιμων Πηγών Ενέργειας εξασφαλίζει για τους πολίτες μια σειρά από σημαντικά οφέλη, όπως :

α) Υπερδιπλάσια ισχύ και διπλάσια ηλεκτρική ενέργεια από Ανανεώσιμες Πηγές Ενέργειας, σε σχέση με τις αρχές του 2004. Η εγκατεστημένη ισχύς που διαθέτουμε σήμερα είναι 1.100MW (το 2004 ήταν 480MW) και η παραγωγή ηλεκτρικής ενέργειας 2.400GWh (το 2004 ήταν 1.400GWh). β) Μεγάλο επενδυτικό ενδιαφέρον για τις Ανανεώσιμες Πηγές Ενέργειας, μέσα από τη δημιουργία ενός ελκυστικού πλαισίου κανόνων. Έχουν ενταχθεί και ολοκληρώνονται 329 νέες εγκαταστάσεις, συνολικής επένδυσης 1213 εκατ.€, που ανταποκρίνονται σε ισχύ 919MW. γ) Απλοποίηση των αδειοδοτικών διαδικασιών και την υιοθέτηση κατάλληλων κινήτρων για τη ν απρόσκοπτη ανάπτυξη επενδύσεων Ανανεώσιμων Πηγών Ενέργειας. δ) Αποτελεσματική αντιμετώπιση του φαινομένου των κλιματικών αλλαγών, για μια βιώσιμη ανάπτυξη, για ένα καλύτερο περιβάλλον, για ένα καλύτερο μέλλον.

Στο πλαίσιο αυτό προτείνεται από την Ομάδα 4 η υλοποίηση ενός προγράμματος με θέμα: "Ενθάρρυνση της χρήσης Ανανεώσιμων Πηγών Ενέργειας στα νησιά του Αιγαίου".